กรณีศึกษา League of Legends เกมพีซียักษ์ใหญ่ ตัดสินใจทำเกมมือถือ
คงปฏิเสธไม่ได้ว่าปีนี้เป็นหนึ่งในปีทองของธุรกิจเกม  โดยเฉพาะเกมที่เปิดให้บริการบนสมาร์ตโฟน และเมื่อเร็วๆ นี้ อีกค่ายเกมยักษ์ใหญ่อย่าง Riot Games เจ้าของ League of Legends หนึ่งในเกมที่มีผู้เล่นอยู่ทั่วทุกมุมโลกกว่าร้อยล้านคน ก็ได้ตัดสินใจเข้ามารุกในตลาดเกมสมาร์ตโฟน 
5 พ.ย. 2563

กรณีศึกษา League of Legends เกมพีซียักษ์ใหญ่ ตัดสินใจทำเกมมือถือ /โดย ลงทุนแมน
คงปฏิเสธไม่ได้ว่าปีนี้เป็นหนึ่งในปีทองของธุรกิจเกม 
โดยเฉพาะเกมที่เปิดให้บริการบนสมาร์ตโฟน
และเมื่อเร็วๆ นี้ อีกค่ายเกมยักษ์ใหญ่อย่าง Riot Games เจ้าของ League of Legends หนึ่งในเกมที่มีผู้เล่นอยู่ทั่วทุกมุมโลกกว่าร้อยล้านคน ก็ได้ตัดสินใจเข้ามารุกในตลาดเกมสมาร์ตโฟน
แล้วทำไม Riot Games ถึงเพิ่งทำปีนี้
แล้วคู่แข่งสำคัญของพวกเขาคือใคร?
ลงทุนแมนจะเล่าให้ฟัง 
╔═══════════╗
Blockdit เป็นแพลตฟอร์ม สำหรับนักอ่าน และนักเขียน 
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ 
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
เรามารู้จักกับ League of Legends กัน
League of Legends ถูกพัฒนาโดย Riot Games เป็นเกมรูปแบบ MOBA หรือ Multiplayer Online Battle Arena
เกมจะดำเนินการเล่นในรูปแบบของทีม 5 คน โดยผู้เล่นแต่ละคนจะมีหน้าที่แตกต่างกัน 
โดยสิ่งที่ผู้เล่นจะได้จากการเล่นเกมนอกจากความสนุกก็คือ การวางแผนที่หลากหลาย 
ความสามัคคีระหว่างผู้เล่น และมิตรภาพภายในเกม
League of Legends เปิดให้บริการครั้งแรกในรูปแบบของ PC ในปี 2009 หรือ 11 ปีก่อน
โดยมีคู่แข่งคนสำคัญก็คือ Valve Corporation ผู้พัฒนาเกมชื่อดังอย่าง DOTA และ Counter-Strike ที่เปิดให้บริการมาตั้งแต่ปี 2003 หรือมาก่อน League of Legends 6 ปี
อย่างไรก็ตาม League of Legends ก็ประสบความสำเร็จอย่างรวดเร็ว 
รวดเร็วในระดับที่มีจำนวนผู้เล่นโตระเบิด แซงหน้า DOTA ภายใน 4 ปีหลังการเปิดตัว
เรามาดูการเติบโตของผู้เล่น League of Legends
ปี 2009 มีผู้เล่น 1 แสนคนต่อเดือน
ปี 2010 มีผู้เล่น 3.6 ล้านคนต่อเดือน
ปี 2011 มีผู้เล่น 11.5 ล้านคนต่อเดือน
ปี 2012 มีผู้เล่น 32 ล้านคนต่อเดือน
ปี 2014 มีผู้เล่น 67 ล้านคนต่อเดือน
ในขณะที่ DOTA มีผู้เล่นเพียงแค่ 7.1 ล้านคนต่อเดือนเท่านั้นในปี 2014
ปัจจุบัน League of Legends มีผู้เล่นมากถึง 115 ล้านคนต่อเดือน และมีรางวัล
รวมทั้งหมดตั้งแต่มีการจัดการแข่งขัน Tournament มูลค่ารวมมากถึง 2,330 ล้านบาท
ทีนี้เรามาดูกันว่า ทำไม League of Legends เติบโตอย่างรวดเร็ว?
เรื่องแรกก็อาจเป็นเพราะว่าการพัฒนารูปแบบวัฒนธรรมของตัวละครให้เข้าถึงผู้เล่นฝั่งเอเชียมากขึ้น โดยเฉพาะผู้เล่นชาวจีนและญี่ปุ่น
อีกเรื่องก็คือ รูปแบบของเกมยังมีรายละเอียดและความซับซ้อนที่น้อย จึงทำให้ระยะเวลาเฉลี่ยในการเล่นที่น้อยลง ซึ่งเหมาะกับพฤติกรรมของคนเล่นเกมในปัจจุบัน
บวกกับการเอาใจผู้เล่นด้วยการอัปเดตตัวละคร ตามข้อเสนอแนะของผู้เล่นเป็นประจำทุกเดือน
และเมื่อสำเร็จในคอมพิวเตอร์ ก็ถึงเวลาแล้วที่ League of Legends จะเข้ามารุกในตลาดเกมสมาร์ตโฟน
แล้วในตลาดนี้คู่แข่งของพวกเขาคือใคร?
หากเราพูดถึงเกม MOBA ยอดฮิตบนสมาร์ตโฟน คงหนีไม่พ้นชื่อของ Arena of Valor (ROV) ซึ่งที่ประเทศจีนก็เปิดให้บริการเกมในชื่อ Honor of Kings
ROV ก็ได้ถือเป็นหนึ่งปรากฏการณ์ ซึ่งที่บอกแบบนี้ก็เพราะว่าก่อนหน้านี้ไม่มีใครคาดคิดว่าเกมประเภท MOBA ที่เราจำเป็นต้องเล่นด้วยอุปกรณ์เมาส์ คีย์บอร์ด และต้องมีการ์ดจอแสดงผลทางกราฟิกระดับหนึ่ง
กลับถูกนำมาย่อส่วนกลายมาเป็นเพียงแอปบนสมาร์ตโฟน..
นั่นเท่ากับว่าถ้าเกมสามารถครองใจผู้เล่นได้ ฐานผู้เล่นจะไม่ใช่เพียงเจ้าของพีซี หรือคอมพิวเตอร์ส่วนตัว
แต่จะกลายเป็นเจ้าของสมาร์ตโฟนทั่วโลกเลยทีเดียว
และด้วยการมาอยู่บนสมาร์ตโฟน ตัวเกมก็ได้ออกแบบให้เข้าใจง่ายขึ้น เข้าถึงผู้เล่นทุกกลุ่ม ทุกเพศ ทุกวัย โดยมีระยะเวลาการเล่นเฉลี่ยเพียง 10 นาทีต่อเกม ทั้งหมดนี้จึงทำให้ ROV ประสบความสำเร็จอย่างรวดเร็ว
โดยทุกเพศทุกวัยในที่นี้ เราสามารถสังเกตได้จากยูทูบเบอร์คนไทยที่สามารถเจาะกลุ่มผู้ติดตามที่มีตั้งแต่เด็กนักเรียน นักศึกษา รวมถึงผู้เล่นที่เป็นกลุ่มผู้หญิง ยกตัวอย่างเช่น
Doyser มีผู้ติดตามอยู่ที่ 2.1 ล้านคน
PJY` Gamer ที่มีผู้ติดตามอยู่ที่ 2.6 ล้านคน
กิต งายย ที่มีผู้ติดตามอยู่ที่ 3.4 ล้านคน
กาย หงิด ที่มีผู้ติดตามอยู่ที่ 3.6 ล้านคน
นอกจากในมุมของคนทำคอนเทนต์ และยูทูบเบอร์แล้ว รู้หรือไม่ว่าบริษัท การีนา ออนไลน์ (ประเทศไทย) ที่เป็นเจ้าของเกมทั้ง Free Fire และ ROV สามารถโกยรายได้ไปสูงถึง 5,800 ล้านบาทในปีที่ผ่านมา..
กลับมาที่ League of Legends ว่าทำไมพวกเขาถึงเพิ่งตัดสินใจมาเริ่มทำเกมมือถือเมื่อเร็วๆ นี้?
จริงๆ แล้ว ทีมผู้พัฒนาเกม League of Legends อย่าง Riot Games ได้ปฏิเสธคำแนะนำของบริษัทแม่อย่าง Tencent ว่าทางบริษัทจะไม่ทำเกมมือถือเมื่อ 5 ปีก่อน
แต่หลังจากการปฏิเสธครั้งนั้น Tencent กลับประสบความสำเร็จจากการเปิดตัวเกมมือถืออย่าง Honor of Kings ในประเทศจีน ที่มีผู้เล่นมากถึง 50 ล้านคน และโกยรายได้ไปราว 50,000 ล้านบาทในปี 2016
เรื่องดังกล่าวก็ได้จุดประกายให้ Riot Games หันมามองโอกาสในการนำ League of Legends เข้ามาพัฒนาลงบนสมาร์ตโฟน
จนในที่สุด League of Legends ก็ได้เปิดตัวเกมมือถือในปีนี้
และก็ดูเหมือนว่ากระแสตอบรับจะถล่มทลาย
สะท้อนมาจากยอดดาวน์โหลดล่วงหน้าที่พุ่งทะยานไปเป็นอันดับที่ 1 ทั้งบน App Store และ Google Play ตั้งแต่ช่วงเปิดตัว และก็มีแนวโน้มจะประสบความสำเร็จได้ดี ไม่ต่างจากรุ่นพี่อย่าง ROV
มาถึงตรงนี้ หลายคนอาจคิดว่า League of Legends กำลังจะเข้ามาท้าทาย ROV ทั้งในเชิงการแข่งขันในการแย่งผู้เล่น และการแย่งรายได้
แต่ไม่ว่าใครจะชนะ
ทั้ง 2 เกมนี้ก็มีเจ้าของที่แท้จริงคนเดียวกัน
ก็คือบริษัท Tencent นั่นเอง..
----------------------
Blockdit เป็นแพลตฟอร์ม สำหรับนักอ่าน และนักเขียน 
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ 
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References